Fire kvinder sang og klappede under et bryllup i Pakistan. Den løssluppenhed kostede dem efterfølgende livet, fordi de krænkede deres stammes ære, hævder vidner.

Mistede fire pakistanske kvinder livet, fordi de sang og klappede under et bryllup i en lille landsby, mens en gruppe mænd dansede?

Det er det centrale spørgsmål, som Pakistans højesteret skal tage stilling til. Domstolen har sendt politi og embedsmænd til den fjerntliggende bjerglandsby Gizar Alitray for at undersøge forlydendet.

Ifølge en af mændene, som deltog ved brylluppet, hvor kvinderne formastede sig til at klappe, så beordrede et stammeråd kvinderne dræbt. Det skyldtes, at de havde forbrudt sig mod stammens ære ved at slå sig løs under bryllupsfesten.

- Jeg siger dette under ed, jeg sværger, pigerne er blevet dræbt efter ordre fra en stamme domstol. De blev dræbt den 30. maj. Jeg frygter for mit liv, siger Afzal Khan, der er indkaldt som vidne i sagen.

Dræbt i ærens navn



Sagen har endnu en gang sat fokus på æresdrab i Pakistan, hvor familier og stammer ofte tager straffessager i egen hånd. Nogle steder i landet ses der ned på kvinder, som slår sig løs ved eksempelvis at klappe og synge, skriver Reuters.

Sidste år blev cirka 1.000 kvinder dræbt i ærens navn i det asiatiske land, oplyser organisationen Human Rights Commission i Pakistan. Aktivister påstår dog, at tallet i realiteten er væsentligt højere, da det er de færreste sager, der bliver anmeldt.

Myndighederne og politiet siger, at de ikke har kendskab til de påståede drab i landsbyen. Det er dog ikke lykkedes dem at påvise, at kvinderne stadig er i live.

Mobiltelefon som bevis

Et centralt bevis i sagen er en grynet video optaget på en mobiltelefon under brylluppet. Den viser to drenge, der danser, og fire kvinder, som synger og klapper, mens de sidder ned. Man ser dog på intet tidspunkt mændene og kvinderne i det samme billede, og det har rejst mistanke om, at videoen er et falsum.

Højesteret har beordret embedsmændene og betjentene, som hævder, at kvinderne er i live, til at finde dem.